Qaddafiy hamon vatanda, deydi matbuot kotibi
BMT Xavfsizlik Kengashi Liviyaga nisbatan qo'yilgan sanksiyalarni yumshatib, bu davlatga yordamni oshirishga qaror qilgan.
Kecha BMT Xavfsizlik Kengashi bu borada rezolyutsiya qabul qilgan. Tashkilot Liviyadagi missiyasini kengaytirmoqda. Tripolida esa Turkiya Bosh vaziri Rajab Toyib Erdog’an Milliy Muvaqqat Kengash raisi Mustafo Abdul Jalil bilan uchrashgan. Britaniya Bosh vaziri Deyvid Kameron va Fransiya prezidenti Nikolya Sarkozi ham bu hafta Liviyada bo’ldi. Kelasi hafta BMT Bosh Assambleyasining yillik sessiyasi paytida AQSh rahbari Barak Obama ham Mustafo Abdul Jalil bilan muloqot qiladi. Liviyani qariyb 42 yil davomida boshqargan Muammar Qaddafiy esa hamon qidiruvda. Uning taraforlari Sirta va Bin Valid shaharlarida muvaqqat hukumat kuchlari bilan janglarni davom ettirmoqda. Qaddafiyning matbuot kotibi Musa Ibrohimning aytishicha, “lider vatanni tark etmagan”. NATO bombalaridan, deydi u, bugun, ya’ni shanba kuni, Sirta shahrida 350 kishi o’lgan. NATO buni rad etmoqda. Jurnalistlar bu hududga kira olmayotgani sabab xabarni tasdiqlay olmaymiz.